Onsdag blev kun den ene af de to mænd, der dagen før blev anholdt for at kaste grene ud fra en motorvejsbro, fængslet. Den anden er på fri fod indtil retssagen.

Onsdag var en 20-årig og en 19-årig mand i grundlovsforhør ved Retten i Aalborg efter, at de dagen før blev anholdt for at kaste grene ned fra motorvejsbroen på Hadsundvej i Aalborg. Ved grundlovsforhøret blev den 20-årige mand varetægtsfængslet i to uger, mens dommeren vurderede at den 19-årige ikke havde kastet grenene. Derfor blev han løsladt. Det oplyser Henrik Beck, der er vagtchef ved Nordjyllands Politi. Den 20-årige er sigtet efter straffelovens paragraf 252, som handler om at bringe andres liv og lemmer i fare. Paragraf 252 kan give optil otte års fængsel. Den 20-åriges forsvarer kærede varetægtsfængslingen. Ingen bilister er tilsyneladende kommet til skade, da grenene blev kastet ud fra broen. Dog måtte en bilist bremse kraftigt op og foretage undvigemanøvre for at ikke at blive ramt.